text: To tyve taget på fersk gerning i Haderslev
  11 februar 2017 kl. 05.55
  To indbrudstyve blev fredag aften og natten til lørdag taget på fersk gerning efter, at de hver for sig var brudt ind i et privat hjem og en forretning i Haderslev.
  En 17 årig mand fra Haderslev blev klokken 03.40 anholdt og sigtet for indbrud i en forretning på Storegade i Haderslev. En forbipasserende opdagede indbruddet og tilbageholdt den 17-årige på stedet til politiet ankom.
  Kort efter klokken 19 fredag aften blev  en mand opdaget under indbrud i en bolig på Ribe Landevej i Haderslev. Her havde han fået slæbt en række dyre møbler og designerindbo som Kay Bojesen-figurer sammen. Da tyven blev opdaget tog han flugten til fods - men blev efter tre kvarter opsporet af en politihund, der fandt tyven i en nærliggende have.
  - Det viste sig at være en 32-årig tysk mand, der stadig havde nogle af de stjålne ting på sig, siger vagtchef Henrik Sønderskov, Syd- og Sønderjyllands Politi, lørdag morgen til TV SYD.
  Den 32-årige tyske tyv blev lørdag formiddag fremstillet i grundlovsforhør og varetægtsfængslet.
  17 årig mand fra Haderslev anholdt og sigtet for indbrud i forretning i Haderslev. Blev tilbageholdt af vidne på stedet.   #politidk
  
  32-årig tysk mand er netop blevet varetægtsfængslet. Blev fredag aften anholdt for indbrud i Haderslev. Vagtchefen. #politidk
  
  